ଆଖି ବୁଜିଲା 'ରେବତୀ'\nବାରଙ୍ଗ,୨୦।୧୨(ଡି.ଏନ୍.ଏ.)-ନନ୍ଦନକାନନ ପ୍ରାଣୀ ଉଦ୍ୟାନରେ ଗତ ଦୁଇମାସ ଧରି ଅସୁସ୍ଥ ଥିବା\nଆଖି ବୁଜିଲା 'ରେବତୀ'\t December 21st, 00:00 AM December 21st, 00:00 AM\nବାରଙ୍ଗ,୨୦।୧୨(ଡି.ଏନ୍.ଏ.)-ନନ୍ଦନକାନନ ପ୍ରାଣୀ ଉଦ୍ୟାନରେ ଗତ ଦୁଇମାସ ଧରି ଅସୁସ୍ଥ ଥିବା ୧୮ବର୍ଷୀୟ ବାଘୁଣୀ 'ରେବତୀ' ଶେଷରେ ଆଖି ବୁଜିଛି। ପରିସରସ୍ଥ ଡାକ୍ତରଖାନାରେ ଚିକିତ୍ସାଧୀନ ଅବସ୍ଥାରେ ବୁଧବାର ସକାଳେ ତା'ର ମୃତ୍ୟୁ ଘଟିଛି। ବୟସାଧିକ୍ୟ ଯୋଗୁ ଯକୃତ ଏବଂ ହୃତ୍ପିଣ୍ଡ ନଷ୍ଟ ହୋଇଯିବାରୁ ରେବତୀର ମୃତ୍ୟୁ ଘଟିଥିବା ଶବ ବ୍ୟବଚ୍ଛେଦ ରିପୋର୍ଟରୁ ଜଣାପଡ଼ିଛି। ଏହି ବାଘୁଣୀର ମୃତ୍ୟୁ ପରେ ନନ୍ଦନକାନନରେ ବାଘ ସଂଖ୍ୟା ୨୪କୁ ହ୍ରାସ ପାଇଛି। ନୂଆବର୍ଷ ପୂର୍ବରୁ ବାଘୁଣୀର ମୃତ୍ୟୁ କର୍ତ୍ତୃପକ୍ଷ ଏବଂ କର୍ମଚାରୀଙ୍କୁ ଗଭୀର ମର୍ମାହତ କରିଛି। ଦୁଇମାସ ତଳେ ରେବତୀର ସ୍ବାସ୍ଥ୍ୟାବସ୍ଥାରେ ହଠାତ୍ ଅବନତି ଦେଖାଦେଇଥିଲା। ଅଳ୍ପ ଅଳ୍ପ ଖାଦ୍ୟ ଗ୍ରହଣ କରୁଥିଲେ ମଧ୍ୟ ତାହା ଠିକ୍ଭାବେ ହଜମ ହେଉ ନ ଥିଲା। ଧୀରେ ଧୀରେ ସେ ଖାଦ୍ୟ ଛାଡ଼ିଦେବାରୁ ଶରୀରର ଓଜନ ହ୍ରାସ ପାଇବାକୁ ଲାଗିଲା। ୨୦ଦିନ ତଳେ ଅତ୍ୟଧିକ ଅସୁସ୍ଥ ହୋଇପଡ଼ିବାରୁ ରେବତୀକୁ ପରିସରସ୍ଥ ଡାକ୍ତରଖାନା ନିଆଯାଇ ଡାକ୍ତରଙ୍କ ହେପାଜତରେ ରଖାଯାଇଥିଲା। ଏଠାରେ ଡାକ୍ତରମାନେ ତା'ର ଚିକିତ୍ସା ଆରମ୍ଭ କରିଥିଲେ। ଖାଦ୍ୟ ଖାଉ ନ ଥିବାରୁ ତାକୁ ଭିଟାମିନ୍ ସାଙ୍ଗକୁ ଲିଭର୍ ଟନିକ୍ ଖାଇବାକୁ ଦିଆଯାଉଥିଲା। ଏହାସତ୍ତ୍ୱେ ବାଘୁଣୀର ସ୍ବାସ୍ଥ୍ୟରେ କୌଣସି ଉନ୍ନତି ପରିଲକ୍ଷିତ ହୋଇ ନ ଥିଲା। ବୁଧବାର ସକାଳେ କର୍ମଚାରୀମାନେ ଡାକ୍ତରଖାନା ଆସିବା ପରେ ରେବତୀ ମରିପଡ଼ିଥିବା ଦେଖିବାକୁ ପାଇଥିଲେ। ୧୯୯୯ ମସିହା ଜୁଲାଇ ୩ରେ ରୋହିତ୍ ଓ ଶୈଳଜା ଔରସରୁ ରେବତୀ ଜନ୍ମଗ୍ରହଣ କରିଥିଲା। ବହୁବାର ତାକୁ ମିଳନ ପ୍ରକ୍ରିୟାରେ ସାମିଲ କରାଯାଇଥିଲେ ମଧ୍ୟ ସେ ଗର୍ଭବତୀ ହୋଇପାରି ନ ଥିଲା। ରେବତୀର ମୃତ୍ୟୁ ପରେ ବର୍ତ୍ତମାନ ନନ୍ଦନକାନନରେ ୮ଟି ଧଳା ଏବଂ ୧୬ଟି ସାଧାରଣ ବାଘ ରହିଛନ୍ତି। ସେମାନଙ୍କ ମଧ୍ୟରେ ୧୨ଟି ମାଈ ଏବଂ ୧୨ଟି ଅଣ୍ଡିରା ରହିଥିବା ନନ୍ଦନକାନନ ଉପନିର୍ଦ୍ଦେଶକ ଜୟନ୍ତ କୁମାର ଦାସ କହିଛନ୍ତି।
